Norah Lofts

Norah Lofts, tidligere Norah Robinson, (født 27. august 1904, død 10. september 1983) var en britisk forfatter med historisk temaer som spesiale. Hun benyttet også andre navn som forfatter av andre typer romaner.

Lofts var en meget produktiv forfatter og solgte et stort antall av sine mer enn femti titler av historisk fiksjon, men hun skrev også annen type litteratur, noveller og faglitteratur. Mange av hennes romaner følger historien til ett bestemt hus og de beboerne som bodde i det.

Liv og virke 
Norah Lofts var født i Shipdham i Norfolk i England. Før hun ble forfatter var hun lærer i språk og historie ved en pikeskole. Hun skrev også under aliasene Peter Curtis og Juliet Ashley. Hun valgte å utgi sine kriminalromaner under navnet Peter Curtis ettersom hun ikke ønsket at leserne av hennes historiske fiksjon skulle kjøpe en kriminalroman i den tro at det var en klassisk historisk fiksjonsroman. Hennes kriminalromaner viste uansett hennes karakteristiske stiltrekk som hun benyttet i sine historiske romaner.

Mange av hennes historiske romaner faller innenfor to generelle kategorier: Biografiske romaner om dronninger, blant dem Anne Boleyn, Isabella I av Castilla, og Katarina av Aragón, og romaner hvor innholdet er plassert i East Anglia rundt den fiktive byen «Baildon» (basert i stor grad på byen Bury St. Edmunds). Hennes oppfinnelse av dette fiktive området i England minner sterkt om Thomas Hardys litterære oppfinnelse «Wessex», og hennes bruk av gjentagende figurer slik som den ledende figuren i en roman opptrer som en mindre fremtredende figur i andre romaner minner om William Faulkners arbeidsmåte i hans fiktive område «Yoknapatawpha County» som skal være et sted i Mississippi.

Norah Lofts’ romaner som handlet om East Anglia på 1930- og 1940-tallet var opptatte av de svært fattige i samfunnet og deres manglende evner til endre sin forhold. Hennes tilnærming synes å antyde en interesse for sosiale reformer som ble et trekk ved det britiske etterkrigssamfunnet.

Flere av hennes romaner har blitt omdannet til filmer. Jassy ble filmatisert som Jassy (1947) med Margaret Lockwood og Dennis Price. You're Best Alone ble filmatisert som Guilt is My Shadow (1950). The Devil's Own (også kjent som The Little Wax Doll og Catch As Catch Can) ble filmatisrt som The Witches (1966). Filmen 7 Women ble regissert av John Ford og var basert på fortellingen Chinese Finale av Norah Lofts.

Norah Lofts var gift med Geoffrey Lofts, og de hadde et barn sammen. Hun døde den 10. september 1983 og ble gravlagt i Bury St. Edmonds i Suffolk.

Bibliografi (utvalg)

Bøker utgitt på norsk 
 Isabella, dronning av Spania 1974
 Ingen manns kvinne  1973
 Dronning i tusen dager. Henrik den åttende og Anne Boleyn  1972
 Dronning mot sin vilje. Caroline Mathilde og Struensee  1971
 En dronnings tragedie I: Det bestes bøker, 1971
 Veien til åpenbaringen  1970
 Veien til Betlehem I: Det bestes bøker, 1966
 Skjebnehuset : Sagaen om Merrivay  1955

Priser og utmerkelser 
 American Booksellers Association Award 1935, for I Met a Gypsy
 Georgette Heyer Award 1979, for The Day of the Butterfly

Referanser

Eksterne lenker 
 Norah Lofts, Historical Novel Society (liste av verker med omslag)

Britiske krimforfattere
Engelske forfattere
Britiske historikere
Engelskspråklige forfattere
Personer fra distriktet Breckland